Szigorúbb intézkedéseket hozott Szerbia és Montenegró
A nyugat-balkáni országok fõként szigorító intézkedésekkel igyekeznek felvenni a harcot a koronavírus-járvánnyal, Szerbia és Montenegró például a hétvégére kijárási tilalmat rendelt el.
Szerbia szigorított a kijárási tilalmon, és a hétköznaponkénti 17 és 5 óra közötti kijárási tilalom mellett teljes hétvégi kijárási tilalmat vezetett be. 

A korábbi intézkedés szerint szombat 13 és hétfõ 5 óra között volt tilos utcára lépni, a legutóbbi döntés értelmében viszont a hétfõ hajnali 5-ig tartó kijárási tilalom már pénteken 17 órakor megkezdõdik. Az utóbbi 24 órában Szerbiában 219-cel, 2447-rõl 2666-ra nõtt az igazolt fertõzöttek, valamint 61-rõl 65-re a betegség halálos áldozatainak száma.

A szerbiai járványügyi szakemberek szerint körülbelül 10 nap múlva tetõzhet a fertõzöttek száma az országban, utána az új fertõzések számának folyamatos csökkenésére lehet számítani. Már látszik a fény az alagút végén - hangzott el az epidemiológusok szerdai sajtótájékoztatóján.

Aleksandar Vucic szerb elnök a közösségi médiában jelentette be, hogy legidõsebb fia is megfertõzõdött, kórházba szállították. A belgrádi média jelentései szerint a 22 éves Danilo önkéntesként segített a teljes kijárási tilalomra kötelezett idõseknek, és munka közben kaphatta el a fertõzést.

Bosznia-Hercegovina szerdán védõfelszerelés-szállítmányt kapott Törökországtól. Ankara több ezer védõruhát, több százezer védõmaszkot és gumikesztyût, valamit kétezer tesztet ajándékozott Szarajevónak. Korábban az Európai Unióból és az Egyesült Államokból is nagy értékû segítség érkezett a nyugat-balkáni országba. Az utóbbi 24 órában Bosznia-Hercegovinában 764-rõl 806-ra nõtt az igazolt fertõzöttek száma, és 34-en haltak bele a Covid-19 betegség szövõdményeibe.

Koszovót továbbra is inkább a belpolitika, mint a járvány foglalkoztatja. A távozó kormány feltételezhetõen a járvány lecsengéséig hivatalban marad, új intézkedéseket azonban egyelõre nem kíván foganatosítani. Koszovóban szerdáról csütörtökre 184-rõl 224-re nõtt a regisztrált fertõzöttek, és 3-ról 6-ra a halottak száma.

Montenegróban egy nap alatt hét új esetet regisztráltak, így az igazolt fertõzöttek száma 248. A kormány legújabb intézkedései szerint  a köztereken nem lehet gyülekezni, csoportosan vagy párosan sétálni, ez alól a 12 év alatti gyerekek és szüleik, valamint a különleges figyelmet igénylõk és segítõik jelentenek kivételt.  A kijárási tilalmat is szigorították, hétköznaponként továbbra is 19 és reggel 5 óra között, szombaton 13 és 5 óra között, vasárnap viszont 11 és hétfõ reggel 5 óra között tilos az utcára lépnie az embereknek.

Észak-Macedóniában csütörtökre 599-rõl 617-re nõtt az igazolt fertõzöttek száma. Szkopje egyelõre nem tervez újabb intézkedéseket, a kormány arra kért mindenkit, hogy tartsa be a kijárási tilalmat, és a fiatalok ne érintkezzenek az idõsekkel.
Szerbia kijárási tilalom Montenegró